Ne zutun mid-uwit dan en maan si Jesus puun dutun te valey ni Keyipas ne midhendiyè dan te turuǥan te gubirnedur he Rumanu.
Ne meselem pa utew zutun.
Ne ziyè dà is menge punuan he menge Hudiyu te ǥawas su wey kenè dan mekesupak te vetasan dan te kegkelumpiyuwi su ke edseled dan dutun wazà ituǥut kandan is kedtampu te kegkaan te Idlavung te Kedlevayi.
Tenged dutun migawas si Gubirnedur Pilatu ziyà te kandan ne ke sikandin te,
“Hengkey is idsumbunga niw kayi te etew?”
Ne midtavak is menge punuan te,
“Emun kenà selaan heini,
kenè dey pezem id-etuvang kenikew.”
Ne midtavak si Pilatu te,
“Kuwaa niw sikandin dini su iyan kew susi kandin sumalà is ibpenurù te kesuǥuan niw.”
Ne migkaǥi is menge Hudiyu te,
“Wazà ituǥut kenami te velaud niw te menge Rumanu is kedhukum te kemetayen.”
(Umba neulaula heini su egketuman is midtagnà ni Jesus he edhimetayan sikandin pinaaǥi te kedrensanga te krus.)
Ne midseled si Pilatu zutun te turuǥan ne mid-umew zin si Jesus.
Ne migkaǥi si Pilatu te,
“Hadì ke ve te menge Hudiyu?”
Ne midtavak si Jesus te,
“Kenikew zè be he isip heini is insè nu ke hadì a wey ke ziyè be ebpuun heini te selakew en he etew?”
Ne midtavak si Pilatu te,
“Hudiyu e ve!
Is menge zuma nu he Hudiyu wey is menge punuan he memumuhat,
iyan mid-uwit kenikew zini.
Hengkey is salè nu?”
Ne midtavak si Jesus te,
“Is keǥehem ku te kedhadì,
kenà dini ebpuun te kelibutan.
Su ke zini ebpuun mibpekidtebek en geina is menge sakup ku wey a kenà mezakep te menge Hudiyu,
iyan,
kenà dini te kelibutan ebpuun is keǥehem ku te kedhadì.”
Ne migkaǥi si Pilatu te,
“Hadì ke ves?”
Ne midtavak si Jesus te,
“Tutuu heeyan is nekaǥi nu su hadì a.
Umba midhendini a te kelibutan.
Umba neetew a zini te lumpad.
Midhendini a su wey ku ikepesavut ke hengkey is tutuu he tuluuwen.
Is langun he menge etew he egkesuatan dan he metueni zan is tutuu he tuluuwen,
ebpemineg dan kediey.”
Ne zutun migkaǥi si Pilatu te,
“Meupiya pezem ke zuen netau te tutuu he tuluuwen.”
Ne zutun te nekaǥi zin heini,
midlawang en maan si Pilatu ziyà te menge Hudiyu ne ke sikandin diyà te kandan te,
“Wazè ku egketuenan he salè din.
Ne zini te keniyu te menge Hudiyu,
duen betasan niw he emun Pista te Kedlevayi,
ibpaawà ku is sevaha he egkesuatan niw he pirisu.
Egkesuatan niw ve he ibpaawè ku heini is hadì niw te menge Hudiyu?”
Ne mibpememensag dan te,
“Kenà iyan sikandin,
kekenà,
iyan nu ipaawà si Berabas.”
(Ne haazà si Berabas,
tulisan.)